b'\n_START_ARTICLE_\nSvetovna banka\n_START_SECTION_\nVloga in delovanje\n_START_PARAGRAPH_\nDelovanje banke je usmerjeno predvsem v dr\xc5\xbeave v razvoju, zlasti najmanj razvite, pri \xc4\x8demer sledi Razvojnim ciljem novega tiso\xc4\x8dletja. Srednje razvitim dr\xc5\xbeavam nudi posojila z obrestnimi merami, ki so nekoliko nad stro\xc5\xa1ki financiranja, ki jih u\xc5\xbeiva sama kot institucija z oceno kreditne sposobnosti AAA; najmanj razvitim dr\xc5\xbeavam z omejenim dostopom do mednarodnih finan\xc4\x8dnih trgov pa preko Mednarodne zveze za razvoj nudi brezobrestna posojila ali posojila z minimalnimi obrestnimi merami in donacije. Sredstva Svetovne banke so obi\xc4\x8djano vezana tudi na dolo\xc4\x8dene zaveze prejemnic pomo\xc4\x8di, kot npr. demokratizacija, uravnote\xc5\xbeenje javnih financ, prepre\xc4\x8devanje korupcije, reforme gospodarskega sistema in podobno. Posojila so namenjena za razne razvojne programe, ve\xc4\x8dinoma za gradnjo cest in druge prometne infrastrukture, energetske infrastrukture in za \xc5\xa1olstvo. Ob finan\xc4\x8dni pomo\xc4\x8di pa dr\xc5\xbeavam \xc4\x8dlanicam nudi tudi tehni\xc4\x8dno pomo\xc4\x8d pri izvajanju reform, financira nevladne organizacije, izvaja gospodarske analize in raziskave na podro\xc4\x8dju razvoja (npr. izra\xc4\x8dunava Indeks \xc4\x8clovekovega razvoja ali HDI) ter deluje na drugih podro\xc4\x8djih povezanih z razvojem._NEWLINE_Svetovno banko z donacijami financirajo razvite dr\xc5\xbeave, od teh so v njene sklade v obdobju od 2005-2008 najve\xc4\x8d prispevale ZDA s 13,8%, Zdru\xc5\xbeeno kraljestvo s 13,2%, Japonska z 12,2%, Nem\xc4\x8dija z 8% in Francija s 7,1%. V naslednjem triletnem obdobju od 2008 do 2011 bo k 41 milijardam dolarjev najve\xc4\x8d prispevalo Zdru\xc5\xbeeno kraljestvo, Ljudska republika Kitajska pa bo prvi\xc4\x8d med donatorkami.'